אהה כן גם בליכוד למדו את השטיק, אבל השיטה היא של מפא"י.
כתבה די ארוכה של גיא רולניק מדמרקר על השחיתות ברשות שדות התעופה.
מי לא ידע על השחיתות של פואד שואל גיא רולניק בכתבה, אבל אני עונה את הידע הרחב הזה רוב העיתונות ה"חופשית" מנעה מאיתנו כמו שהיא מונעת עוד ועוד מידע מרוב הציבור, כי זה לא מתאים לה. צריך יהיה לברר מה קרה שגרם לאותה תקשורת שעשרות שנים חיפתה על פואד פתאום להוציא ולשחרר מידע אומרים שרצונו להיות נשיא הפך עליו את הקערה, אבל איני בטוח שזו הסיבה.
הברית בין הטייקונים להסתדרות היא הדרך הטובה ביותר לשמר את השיטה; כל אחד נותן לגיטימציה לשני. אני לא אדבר על המונופולים שלך ואתה לא תדבר על המונופולים שלי.
הברית הזאת התחילה להיסדק קצת בחמש השנים האחרונות בגלל המחאה החברתית. ראינו את זה בעבר כאשר ראשי חברות המזון יצאו במתקפה נגד "הממשלה" שהיא־היא האחראית ליוקר המחיה.
זה כמובן הרגע להזכיר את מלך הפריימריז במפלגה "החברתית ביותר", הלא היא מפלגת העבודה. המלך הוא כמובן פואד, שר הביטחון והתשתיות והתקשורת לשעבר שנכנס ויוצא בשלוש השנים האחרונות האחרונים מחדרי החקירות של המשטרה, שם הוא מתקשה להסביר את המיליונים שצמחו לו ולילדיו בעשור האחרון.
אין קבלן, איש עסקים או ספק גדול של הממשלה שהוכה בתדהמה כאשר הבוס של הפריימריז בעבודה נלקח לחקירה במשטרה. השחיתות החוקית שלו היתה ידועה ותועדה בדו"ח מבקר המדינה. רק כאשר הוא התמודד על הנשיאות נפתחה חקירה כדי לבדוק אם יש גם שחיתות פלילית מתחת לחוקית.
הייתה ידועה אבל לאיש לא היה איכפת. מרבין ועד פרס ועד סתיו שפיר והרצוג כולם ידעו.
כ-20 בני משפחה של פנחס עידן מועסקים ברשות שדות התעופה.
איך הקשר שלו עובד עם ההסתדרות?
חלק מכוחו הרב של עידן נובע מיחסיו הסימביוטיים עם ההסתדרות הכללית. "השביתה הכללית של ההסתדרות נותנת לו כוח באופן אישי", אומר ליאון מורוזובסקי, בכיר לשעבר בהסתדרות. "בעת ההכנות לשביתה כללית במשק, כשראשי הוועדים הגדולים נפגשים, מביאים בחשבון שאת הנזק הגדול והמיידי יכולים לגרום בנתב"ג, ולכן עידן דומיננטי מאוד בקבלת הכרעות.
עוד לפני שמחליטים על שביתה, מתקשרים אליו ומוודאים שהוא עומד לצד ההסתדרות במאבק. ההסתדרות מסייעת לו בתמורה – כשיש לו מקרה נקודתי, גם אם הוא שולי, היא מגבה אותו. זו יד רוחצת יד, ושני הצדדים יודעים להגיע להבנות".
תחשבו על האנשים שמחזיקים ברוב המשרות הדשנות על המפעלים, בנקים, משרדי ממשלה, חברת חשמל, ורשות שדות התעופה, לכל אלה קשר ישיר למפא"י וההסתדרות .
לעומתם כ- 400 אלף עבדי קבלן שהם צורת העסקה שמפא"י המציאה מראשית ימי המדינה, גם הם עבדים נרצעים נשדדים ע"י ההסתדרות שכביכול מיצגת אותם ולמעשה גוזרת קופון שמן על כתפיהם. למה ההסתדרות לא משביתה את המשק ודורשת לבטל העסקה קבלנית?
כי כך לא תקבל אוטומטית את מס הגולגולת שהממשלה הסכימה לחלק לה.
תקצר היריעה מלתאר את השחיתות והסיאוב, למפא"י יש קשר ישיר לרוב הטינופת, אבל הליכוד לומד מהר, מהר מידי.